इमरान खान / छिंदवाड़ा। रामनवमी पर हिंदू उत्सव समिति छिंदवाड़ा की तरफ से कार्यक्रम का आयोजन किया गया, जहां छिंदवाड़ा शहर में अयोध्या जैसा उल्लास दिखाई दिया। इस मौके पर लगभग तीन किलोमीटर लंबी वाहन रैली में २० हजार से अधिक गाड़ियां और ५० हजार लोग शामिल हुए। दादाजी धुनीवाले दरबार चार फाटक से शुरू हुई रैली का जयकारे के साथ दशहरा मैदान में समापन हुआ। वाहन रैली का नेतृत्व महिलाओं ने किया। भगवा रंग में रंगे युवा नाचते-गाते ध्वज लहराते चल रहे थे। रैली में शामिल महिलाओं ने ११ किलोमीटर का भ्रमण किया। दशहरा मैदान में महाआरती की गई। जानकारी के अनुसार हिंदू उत्सव समिति छिंदवाड़ा की तरफ से कार्यक्रम का आयोजन किया जाता है, जो अब छिंदवाड़ा की पहचान बन गया है। हिंदू उत्सव समिति में सभी राजनीतिक दलों के लोग समाजसेवी संस्था से जुड़े हैं, जो हर वर्ष इस उत्सव को सामाजिक सद्भाव का ऐतिहासिक आयोजन करते हैं। वाहन रैली के मार्ग में जगह-जगह छाछ, लस्सी, शर्बत, भोजन और ठंडे पानी का इंतजाम भी किया गया था। वाहन रैली के साथ भगवान श्रीराम की आकर्षक झांकी भी चल रही थी।